ming030890/wiki-yue-high-quality huggingface dataset:
白沙灣觀音廟

白沙灣觀音廟係香港新界一間觀音廟，喺西貢白沙灣，由當地居民負責打理。佢係新界東最大規模嘅觀音廟。廟裏面存放咗一個喺民國八年（1919年）鑄造嘅銅鐘。
白沙灣觀音廟嘅規模比香港九龍嘅紅磡觀音廟細，但當地嘅水陸居民相傳觀音菩薩靈驗，所以終年香火不絕。雖然冇好似香港境裏面嘅其他觀音廟嘅大規模「觀音開庫」活動，但農曆六月十九嘅「觀音出家」時，當地居民都會喺廟前面慶祝，搭棚公演神功戲嚟酬神。
石蔭邨

石蔭邨係香港嘅一條公共屋邨，喺新界葵涌石犁尾梨木道120號，一共有4座樓，2000年入伙。
石詠莉

石詠莉（Sukie Shek，1986年12月25號—），係香港女歌手、模特兒、電影演員，前女子歌唱組合Freeze成員。Freeze拆夥後，改為個人獨立發展。
香港2015年推出首張自資個人大碟《聽聽Sukie'S》，亦憑佢獲得香港IFPI十大銷量廣東唱片及IFPI十大銷量本地歌手。
2016年憑《Welcome 2 My Destination》第二張自資唱片，再度獲得香港IFPI十大銷量廣東唱片及IFPI十大銷量本地歌手。
2017年加盟星娛樂推出第三張個人大碟《The Hat Trick》，獲得2018年度JSG勁歌金曲唱片銷量大獎及JSG傑出表現獎。

演出
呢個表唔完整，歡迎加料。
石蕊

石蕊係由地衣提鍊出嚟嘅水溶性染料，經常用嚟做酸鹼度試劑。
石蕊試紙

石蕊試紙，係化學實驗室成日用到嘅一種試紙。佢係用嚟測試酸同鹼嘅。張藍色嘅試紙放喺酸入面，會變成紅色；而掉返轉，張紅色嘅試紙放喺鹼入面會變藍色。
石蛾

石蛾（caddisfly；學名：Trichoptera）係一個目嘅昆蟲，係飛蛾嘅近親，啲幼蟲住喺水入面，而啲成蟲興霸地盤。
石見銀山

石見銀山係個喺日本嘅世界遺產，登錄喺聯合國教科文組織嘅世界遺產名錄。
石見機場

石見機場（粵音：sek6 gin3 gei1 coeng4）係喺日本中國地方嘅一個機場，喺1993年嗰陣起好兼且開放畀人用嚟搭飛機。
石見舞菜香

石見舞菜香 ，係日本嘅一個女藝人同埋配音員。
盧溝橋

盧溝橋（又寫做蘆溝橋），又叫永定橋，係北京永定河上一座橋，金代明昌三年（公元1192年）起好，元代歐洲嘅馬哥孛羅曾經參觀過，有喺遊記度寫，所以歐洲人叫條橋做馬哥孛羅橋。1937年7月7號，日軍進攻盧溝橋，爆發「盧溝橋事變」，開始咗八年抗戰。
盧海鷹

盧海鷹（英文：Leo Lo Hoi-Ying）係香港男演員，演過電影、電視劇同舞台劇，亦做過電影副導演、製片同場記。而家係特約演員，周不時拍無綫劇集。比較出名嘅演出包括電影《少林足球》扑周星馳個頭嘅流氓、無綫劇集《白色強人》嘅精神病人徐子高同埋無綫處境劇《開心速遞》嘅酒吧職員Tequila。

演出
呢個表唔完整，歡迎加料。
盧渥

盧渥（820年—905年），字子章，唐朝詩人，幽州范陽（今河北涿州）人。
盧渥赴舉嗰陣喺御溝側面搵到塊紅葉，上面題有一首詩：「水流何太急，深宮盡日閒，殷勤謝紅葉，好去到人間。」呢個據講就係「紅葉題詩」嘅典故。

紅葉題詩
《紅葉題詩》係唐朝文學入面一個出名嘅故仔。個故仔其中一個版本係噉嘅：
「
唐僖宗下有個叫做於佑嘅書生。佢有日傍晚喺皇城街頭散步，當時正值深秋，夕陽殘照，落葉紛飛，而於佑因為要讀書而離鄉背井，覺得有啲哀愁。佢去到一條河邊，諗住洗吓手，發現由皇宮嘅方向有柞紅葉隨水飄咗過嚟，當中有塊紅葉上有墨跡引起佢注意。佢當場一嘢將塊紅葉攞上手，見到塊葉上面寫咗首詩：『流水何太急，深宮盡日閒。殷勤謝紅葉，好去到人間。』於佑讀到首詩覺得幾鍾意，跟住帶咗塊紅葉返屋企，得閒仲會攞出嚟吟誦，想像首詩嘅作者係皇帝宮中一個有文采又有姿色嘅美人。打後佢喺朋友建議下，又搵咗塊紅葉，喺上面寫『曾聞葉上題紅怨，葉上題詩寄阿誰？』－意思係『我聽過寫喺葉上嘅情愁，葉上嘅詩係寫俾邊個㗎？』噉解。然後於佑就將塊紅葉由御河上游度放入去皇宮。

好多年之後，於佑因為考科舉考唔掂，走咗去第度做文書職務，手上嘅錢開始變多，但經已冇心機再考科舉。過咗幾年，於佑覺得自己成卅歲人，又有返咁上下收入，都係時候娶老婆成家立室，咁啱嗰時皇宮又趕咗柞宮女出宮，於是佢就喺朋友安排下，娶咗一個相當有姿色嘅前宮女韓氏做老婆。婚後，韓氏有日喺佢老公嘅書箱入面，發現咗嗰塊有詩喺上面嘅紅葉，就問於佑係點得到嗰塊紅葉嘅；於佑如實話咗成件事俾佢老婆知，然後韓氏話俾佢老公知，首紅葉詩係佢寫嘅，跟手即刻由佢衣箱嗰度又攞咗塊紅葉出嚟－韓氏塊紅葉上寫咗『曾聞葉上題紅怨，葉上題詩寄阿誰？』
」
及後，於佑同韓氏嘅事廣為流傳。後世有唔少人形容呢個故仔係唐詩當中一個令人嚮往嘅愛情故事，而紅葉題詩嘅題材打後仲有出現喺粵曲等嘅文化產物嗰度。
2005 年某日京都龍安寺一角；一男一女喺紅葉下漫步。
盧淑儀

盧淑儀（英文：Emily Lo，1973年11月16號—）係1992年度香港小姐競選嘅冠軍，同埋係國際華裔小姐亞軍。佢同時係李克勤老婆。
有兩個仔，分別叫李立仁（Ryan）同埋李力司（Rex）。
佢曾經讀過德雅中學。
盧琳

盧琳（粵拼：lou4 lam4；1985年2月3號—）係中國足球員，廣東廣州人。佢踢緊中場，而家效力緊中國足球超級聯賽嘅廣州富力。

足球會
其實佢細個嗰陣就去咗廣州青年隊，重代表咗廣州二隊搞嘅香雪製藥（而家係日之泉JC晨曦）參加咗香港甲組足球聯賽。跟住喺2003年夏天加入咗廣州一隊，嗰年7月9號重代表咗廣州香雪（而家係廣州恆大淘寶）隊嚟踢波，而呢次重係第一次喺國內聯賽出場，嗰時佢先至18歲，結果由於佢喺比賽入面踢得好生猛吓，好快就變咗波隊嘅主力，結果就入咗中國青年隊。
雖然話2005年有土超嘅波隊諗住買佢返嚟踢波，但係佢冇去到，重係留咗喺廣州嗰度踢波。不過喺2007年，佢以主力嘅身份幫廣州醫藥（而家係廣州恆大淘寶）隊入咗中超。甚至喺2008年6月28號嘅主場同青島中能打嘅比賽入面入咗自己嘅第一粒中超聯賽入波。
雖然話佢喺2010年諗住去塞浦路斯足球甲級聯賽嗰度訓練吓，但係佢一直都冇去到，重係留返喺廣州嗰度踢波。
而佢喺2011年離開咗廣州恆大（而家係廣州恆大淘寶）之後就去咗廣州富力嗰度踢波，跟住喺2012年7月18號同遼寧宏運（而家係遼寧隊）踢嘅中超比賽入面入咗佢自己嘅第一個入波。喺2015年3月3號同武里南聯踢嘅比賽入面，佢入咗喺亞冠入面嘅個人第一粒入波。

國家隊
佢喺2003年嗰時入過國青隊，甚至喺2005年嘅荷蘭世青賽同巴拿馬嘅比賽入面，入咗粒好精彩嘅任意球。
浩景臺

浩景臺係由香港房屋協會發展嘅「夾心階層計劃」屋苑，喺香港新界葵涌荔崗街，原址係荔景臨時房屋區。屋苑一共有六座樓，喺1999年落成。
浩官

上面四個之中，最出名嘅浩官係伍秉鑑，所以「浩官」一般係指伍秉鑑。
怡和行行主重有另一商名叫沛官（英文：Puiqua），係指第二任嘅伍秉鈞（1792年-1801年），伍國瑩第二個仔。
浩騰媒體

浩騰媒體（英文Optimum Media Direction，簡稱OMD）係一間媒體購買公司，1996年成立，總部嚮紐約，係廣告代理商，每年生意約80億美元。母公司叫做Omnicom集團。
嚮亞洲，浩騰媒體中國公司由天聯、恆美同李岱艾3間廣告公司合併而成。

港鐵事件
2011年4月，浩騰媒體代一個客戶港鐵，發信畀香港報館，話若果傳媒寫港鐵負面新聞，廣告將會有變。事件疑似干預新聞自由，成為頭條新聞。之後，港鐵何恆光認為，OMD廣告公司誤解港鐵意思，OMD市務部敏感度低。OMD話，事件係個別員工錯誤，港鐵無指示OMD要對傳媒編輯指點。
浩園

浩園（Gallant Garden）係香港新界粉嶺和合石墳場裏面嘅一塊墓地，由食物環境衞生署管理，面積大概1,600平方米，專門安葬殉職嘅香港公務員。
浪人情歌

《浪人情歌》係臺灣樂團伍佰&China Blue喺1994年12月16號發行嘅國語專輯。
浪

浪，又叫海浪，係響海面見倒嘅自然現象，係因為潮汐、地球自轉、海嘯…而形成。
漏斗

漏斗係件工具，上面係兜形，下面係條幼管，方便將液體或者粉狀物體慢慢倒落去一個比較細嘅容器。
漏洞

漏洞（英文：vulnerability）喺電腦保安上係指一個電腦系統或者網絡喺設計同執行上一啲可以俾人利用嘅弱點。
漏記憶

漏記憶又叫記憶洩漏，係電算入便，電腦程式用過而唔再會用嘅記憶空間，唔為意咁無返出去公用，而個程式都控制唔到。公用系統唔可以再用到呢段記憶空間。呢部份記憶空間就咁漏走咗，嘥晒。呢種情況，通常都係電腦程式設計出錯所致。
之不過，漏記憶只不過公用系統拎唔返段來用，而唔係物理上記憶體硬件受損。通常會見到，程式行完之後，操作系統報出來淨低未用嘅空間少咗。要注意唔一定係漏記憶。
只要改返正程式設計，就可醫到漏記憶嘅情況。
無敵安樂窩

《無敵安樂窩》（英文：Home）係套2015年美國3D動畫喜劇片，由夢工廠動畫製作。
無敵律師

《無敵律師》（日文：グッドパートナー 無敵の弁護士），係日本朝日電視台喺2016年4月播嘅連續劇。
無敵比亞路

無敵比亞路（英文：Piero Sports Graphics）係個用喺講解體育比賽嘅虛擬空間軟件，由英國紅蜂媒體（Red Bee Media，前身屬英國廣播公司）研製，2019年賣咗畀加拿大公司Ross Video。

香港譯名
香港嘅香港有線電視2006年世界盃足球賽期間引入。由於香港有線電視將Piero叫做無敵比亞路 ，令人以為無敵比亞路係為迪比亞路（Alessandro Del Piero）命名，誤寫成無迪比亞路 。
無敵當家第三代

《無敵當家第三代》係套美國電影，喺2000年上畫。
無敵天書

《無敵天書》係喺1965年嘅一部古裝武俠片，分上、下兩集，由吳天池執導，唐佳同劉嘉良做武術指導，張英才、于素秋主演。

上集
厲嘯天得到無敵天書，引來武林人士搶奪。嘯天因為中毒迷咗失本性大開殺戒，白凌霜搵嘯天想為父報仇，但就同嘯天個徒弟沈家驥一齊跌咗落山崖。家驥、凌霜喺一個山洞搵到天書寶玉，重遇到搵寶玉搵到嚟嘅薛家姊弟。家驥班人用寶玉解讀天書之後，就一齊去咗泰山。

下集
沈家驥、白凌霜班人到泰山山洞搵到辟毒明珠之後，被九陰神君用攝魂大法驅使去搶無敵天書，但係唔夠厲嘯天打。十二門派為咗天書圍捕嘯天，好彩智塵禪師趕到，重提議嘯天當眾揭開天書入面嘅秘密，一場江湖紛爭就咁平息。
無敵幸運星

《無敵幸運星》（英文：When Fortune Smiles）係一部1990年上映嘅香港電影，由周星馳、吳君如、黃秋生、成奎安、梅小惠主演。1990年香港票房排名第十，係周星馳早期嘅代表作。

內容大要
做珠寶生意嘅富商巢老爺臨終時將佢所有遺產交畀喺法國留學嘅女兒巢飛飛，並將呢件事託付畀細佬巢二爺。但係巢老爺嘅不孝仔同巢二爺嘅兒子大傻都覬覦這份財產。大傻捉住咗靠行騙盜竊為生嘅古惑仔幸運星，叫佢去幫佢偷遺囑。巢老爺個仔就搵咗以執垃圾為生嘅垃圾鳳冒充妹妹巢飛飛去呃遺囑。幸運星潛入巢宅偷野嘅時候被發現，急中生智話係想同巢飛飛見面。假扮巢飛飛嘅垃圾鳳不知內情，擔心穿煲就認咗。於是幸運星同大傻將計就計，想呃「巢飛飛」佢結婚，分佢身家。但兩人日久生情。喺婚禮上，巢老爺個兒子設計將佢哋一網打盡。最後幸運星被巢二爺感動，打巢老爺個兒子，將佢哋一班人繩之以法。
無敵神駒

無敵神駒（Medic Power）係一隻香港賽馬馬匹，2003年喺紐西蘭出世，曾經喺2006-07馬季做咗香港最大進步馬匹。
無敵貓劍俠

《無敵貓劍俠》（英文：Puss in Boots）係套2011年美國3D動畫冒險喜劇片，由夢工廠動畫製作。

故仔大綱
睇埋：著長靴嘅貓同阿積與豌豆樹
腳踏長靴、劍法一流嘅皮靴貓，一向Chok住嚟行俠仗義，冧死人無命賠，深受萬民愛戴。但係有一次，佢終於遇上一生中最大考驗…為咗喺阿積同阿招手上偷走絕迹咗幾個世紀嘅傳說魔豆；爭奪一隻世人夢寐以求、會生金蛋嘅金鵝，皮靴貓遇到佢一生中最強嘅敵人：美麗動人、專搞作對嘅綿掌貓女俠；以及一齊喺孤兒院長大嘅沙煲兄弟蛋散阿歷山大，並隨即展開一場魔幻歷奇大冒險。
索尼音樂娛樂中國控股

索尼音樂娛樂中國控股有限公司（英文：Sony Music Entertainment China Ltd.）係美國索尼音樂娛樂股份有限公司旗下經營中國大陸業務嘅分公司。
索尼音樂發行

索尼音樂發行有限責任公司（英文：Sony Music Publishing；原名：Sony/ATV Music Publishing）係美國索尼娛樂旗下嘅一間音樂出版公司，成立喺1995年，係由索尼音樂出版公司同聯合電視音樂出版公司合併而成嘅。聯合電視音樂出版公司係Michael Jackson創立嘅，佢係喺1985年買咗呢間公司，佢擁有好多版權曲庫，包括Lennon–McCartney嘅歌曲。
2012年，索尼/聯合電視音樂出版公司領導嘅投資財團收購咗EMI音樂出版有限公司，令佢成為全球最大嘅音樂出版管理機構，佢嘅曲庫有超過300萬首歌曲。2016年，索尼公司收購咗傑克遜遺產管理委員會持有嘅索尼/聯合電視音樂出版公司50%嘅股份。
2019年8月1號，索尼/聯合電視音樂出版同索尼音樂娛樂合併，成為索尼音樂集團。
2021年2月10號，索尼/聯合電視音樂出版正式改返原本嘅名字，變做「索尼音樂發行」。
索布文

索布文係德國東南部少數民族索布人用嘅語言，屬印歐語系斯拉夫語族西斯拉夫語支，可以再分做上索布文同下索布文兩種，分別有大約四萬同一萬人用。
索帶

索帶，帶一種，塑膠做，尼龍為主，方便索起兩件多件嘢，代替繩同篾。發明時用來索大束電綫，唔使散修修。由於夠平又易用，易索實又易剪斷，然而亦可以拉返出來重用，畀人拎去用喺種種事之上。一九五八年由湯馬氏及壁池氏公司發明，至簡單為索帶頭成細扁方框狀，而索帶尾穿入框中，索緊成圈。框入同帶身皆有牙，互相口咬實唔易甩。
封條
除咗用來索嘢，亦有用來做標籤，甚至用來做封條。有時會用來代替手扣，用以紥起人。

名
索帶英文一般名為cable tie，至初公司品名為Ty-Rap。
秦嵐

秦嵐（粵拼：ceon4 laam4；簡化字：秦岚；1979年7月17號—）係中國女演員。佢喺遼寧瀋陽出世。
秦嶺

秦嶺係中國中部嘅山脈，橫跨陝西中南部，最高點係太白山。
秦州區

秦州區（粵拼：ceon4 zau1 keoi1）係喺中國甘肅天水嘅一個市轄區。喺2020年嗰陣，約莫66萬人響度住緊。
秦安縣

秦安縣（粵拼：ceon4 on1 jyun6）係喺中國甘肅天水嘅一個縣。呢度面積加埋有1,604平方公里。喺2020年嗰陣，約莫42萬人響度住緊。
秦始皇二十六年銅詔版

秦始皇二十六年銅詔版長10.8釐米，寬6.8釐米，厚0.3釐米，重150克。上面用小篆陰刻咗秦始皇二十六年（前221年）統一度量衡嘅詔書，翻譯做楷書係：
「

」
係一道將各地道量衡統一嘅秦始皇昭書，呢塊詔版上嘅詔文係秦統一文字嘅見證，亦係統一度量衡嘅通用公文法令。銅版上面5行40字，同顏氏家訓記載，「開皇二年（581年）五月，長安民掘得秦時鐵稱權，旁有銅塗鐫銘二所。其一所曰：『廿六年，皇帝盡並兼天下諸侯，黔首大安，立號爲皇帝，乃詔丞相狀、綰，法度量則不壹嫌疑者，皆明壹之。』凡四十字。」相同，由於銅版形式極為罕有，所以被國家文物局鑒定專家組定為國家一級文物。
秦始皇兵馬俑

兵馬俑（粵拼：bing1 maa5 jung2）係秦始皇陵嘅一部分，響陝西西安臨潼東面5公里嘅下河村，西元前208年起好。而家經已係世界文化遺產。
兵馬俑
秦始皇陵

秦始皇陵（粵音：ceon4 ci2 wong4 ling4）係喺中國陝西嘅一個埋喺地下嘅名勝古蹟，到而家仲未掘到出嚟。喺1987年畀聯合國教科文組織列入世界遺產。
秦孝文王

秦孝文王（前303年—前251年），名柱，係戰國時期秦國嘅國王，前251年在位。
竹林禪院

竹林禪院係香港最大嘅佛寺之一，喺香港新界荃灣芙蓉山南麓，面積4公頃多。山上風光明媚，盡覽荃灣新市鎮，遠望藍巴勒海峽同青衣島。喺1995年被評為三級歷史建築，2009年12月18號改評為香港二級歷史建築。

史
1928年，由融秋和尚用竹席棚架起成佛寺。
1932年，「浮屠殿」起好，正式改名叫「竹林禪院」
喺二戰期間日本殖民時代，僧侶們開辟土地耕種，實行自給自足度過艱難嘅時期。
1949年，中國 共產黨逼使大批僧侶逃難，竹林禪院大開方便之門，來者不拒，招待食宿。
1970年，佛寺向香港政府補地價買入而家「大雄寶殿」嘅土地。
1975年動工起「大雄寶殿」，並喺1982年完工同開光。

建築
入口處嘅山門係一石牌坊，刻住「竹林禪院」四個大字，登上白石階直達「天王殿」。
山門中央橫匾：中華民國17年（1928年），竹林禪院，融秋創建。
山門嘅外對聯：佛曆2436年（1893年）- 「竹解靈心看萬綠參差誰會香嚴一擊，林X自性X眾緣和合玅詮龍猛三觀。」
山門嘅內對聯：佛曆2524年（1981年）重建落成，挕山沙門超塵敬題：「翠竹絕塵氛聽梵唄數聲喚醒萬千名利客，叢林饒靜趣憑袈裟尺地寄將一片水雲身。」
步入「天王殿」即見一尊彌勒佛嘅佛像，面容祥和歡喜。
天王殿嘅橫匾：一生補處
天王殿嘅對聯：「竹本虛心會得香嚴一擊方知來路，林無自性能明龍猛三觀即識歸程。」
彌勒佛嘅對聯：「眼前都是有緣人相近相親怎不滿腔歡喜，世間盡多難耐事自作自受何妨大肚包容。」
「天王殿」左邊係「福德祠」，「天王殿」後面係「韋馱殿」。
福德祠嘅對聯：「三門清靜賴維護，五殼豐登仗協調。」
喺「韋馱殿」後面，步出庭院，石階前面設有大「香爐」，左右都有蓄水池同亭臺花圃，旁邊種有參天樹木、大紅茶花。「鐘樓」同「鼓樓」分立兩邊。
再拾級而上就係「大雄寶殿」，外觀莊嚴雄偉，殿前面立有氣勢非凡嘅紅色圓柱。殿裏面供奉釋迦牟尼佛像、藥師琉璃佛像同阿彌陀佛像，兩邊有金身羅漢像。「大雄寶殿」後面供奉觀音菩薩像。
再拾級而上就係第一座磚石建造嘅「浮屠殿」，殿前面有石山魚池，兩邊係禪房。殿裏面供奉地藏菩薩像，由觀音像左右脅護，牆上面刻住佛教故事嘅浮雕壁畫。殿裏面建有7層木塔，此殿曾喺1953年重修。
「浮屠殿」後有天然嘅重疊岩石稱：「佛塔」，下方有「妙蓮洞」同「觀音洞」等兩個岩洞 。後山重有「五百羅漢堂」同「菩提園」。
花園金璧輝煌嘅祭臺上面供奉一尊四面佛嘅雕像。
竹灣海灘

竹灣海灘係澳門一個海灘，喺路環南端，喺聖方濟各堂區，嗰度有小食部同更衣室。
海灘隔離有水上活動中心。
竹炭

竹炭係用竹整嘅炭，喺古時中國首先用，跟住傳到日本。
竹炭用途好多，除咗當燃料用，重可以濾水、除臭、吸濕，甚至可以加落嘢食上色用。
竹林精舍

竹林精舍，佛教至早嘅精舍，首座佛寺前身，喺摩竭陀國王舍城邊，亦叫迦蘭陀精舍。精舍為迦蘭陀長者所有，原本竹園畀耆那教用，後尾奉佛而立嘅精舍。亦即迦蘭陀竹林嘅精舍。之所以叫迦蘭陀，皆因有迦蘭陀依種雀棲於竹林入便。
釋迦牟尼在生時長居，尤其喺冬日。

文
竹林精舍，梵文拼音為Veṇu-vana Vihara。
迦蘭陀竹園，梵文拼音Kalaṇḍaka Veṇu-vana。
其他名有大竹林精舍、大林精舍。
竹枝詞

竹枝詞係樂府一種，原本係中國古代四川東部，巴渝地區嘅民歌。竹枝詞用竹枝和聲，所以叫竹枝詞。

作品
睇埋：粵詩
大唐劉禹錫仿作砍詠風俗情事，有詩《竹枝詞》尾句有「東邊日出西邊雨，道是無晴卻有晴。」
唐宋時期，廣州出現咗竹枝詞，去到明清時期發展得好犀利，但民國時期因戰亂動蕩而衰落。直到1990年代先至逐漸出現新派嘅竹枝詞。
香港舊時有一啲香江竹枝詞，用來寫香港風情。
竹林佛跡寺

（越南文：Chùa Phật Tích Trúc Lâm／𫴶佛跡竹林）係越南高平省高平市嘅一處有古式古香嘅寺院，2013年6月15號動工，2014年12月15號起好，位置喺重慶縣潭水社（越南文：Đàm Thủy）北邊近黑水河邊。佢既係越南近中國邊境嘅寺院，又係板約瀑布屬下嘅觀景臺景區之一，對面可以望到中國大陸。
間嘢佔地面積31公頃，入面包括咗80間屋仔，主要包括運動區同娛樂區。佢亦係德天－板角景區嘅一部分。
竹柏

竹柏（粵拼：zuk1 paak3；學名：Nageia Nagi）係羅漢松科竹柏屬嘅常綠喬木，原產中國廣東、廣西、四川、湖南、江西、福建、河南鄭州，以及日本、印度同緬甸、香港。佢亦係種名貴嘅觀景樹。

名
呢種植物又嗌山杉或百日青。

形態
呢樖嘢一般喺3～4月開花。
竹棚

竹棚係中國傳統建築工藝，用到好多枝竹昇響建築物外圍搭起一個棚架（呢個動作叫搭棚），方便畀建築工人爬上去做嘢。呢種工藝喺香港仍然好普遍。
舊時多數用竹篾去紥實啲竹，今下多改用尼龍篾。
羅浮山

羅浮山（粵拼：lo4 fau4 saan1），或者就咁叫羅浮，係中國廣東名山，橫跨今日博羅縣、龍門縣、增城市三地。因為同西樵齊名，所以又叫東樵或者東樵山（樵讀潮，粵拼：dung1 ciu4 saan1）。
羅字喺古百越話裏便，就係山嘅意思。廣東、廣西重有好多羅字頭嘅地方，都係山咁解。

動植物
據清人李調元喺《南越筆記》裏面寫：「羅浮有啞虎，不嘯不咥。相傳葛真人上升，留二丹粒以與其隸黃野及啞虎食，為羅浮四庵守者。今衝虛觀葛真人像旁有黃野及一蹲虎，是必啞虎也。」
羅海嶺

羅海嶺，係大韓民國嘅一個女藝人同埋歌手。
第16屆香港舞台劇獎

第16屆香港舞台劇獎頒獎禮，喺2007年舉行。
第17屆朝鮮地方選舉

第17屆朝鮮民主主義人民共和國地方選舉喺1999年3月7號舉行。
呢次遲舉選出全國29,442個城市、郡同埋邑嘅人大代表。
同時呢次選舉同上次選舉足足隔咗六年，而唔係一般嘅兩年一屆。

結果
結果呢次選舉嘅投票率係99.9%，而候選人贏出率就係100%。
第17屆北萊茵－西法倫州議會選舉

第17屆北萊茵－西法倫州議會選舉響2017年5月14號舉行。
結果係總理默克爾領導踲基督教民主聯盟以大約三個百分點差距擊敗對手社會民主黨，將會有利默克爾響9月大選爭取競逐連任。

結果
票站調查公布結果話基盟民攞到大約三成四選票，擊敗得票大約三成一嘅主要對手社民黨，打破呢嗰州響過去五十年大部分時間都由社民黨控制嘅局面。響柏林嘅基民盟競選總部就傳來一片歡呼喝采聲。

分析
基民盟今次得票率比上屆選舉增加咗差唔多七個百分點，相反社民黨就流失咗大量支持者選票，跌咗差唔多八個百分點，社民黨主席歐洲議會前議長舒爾茨承認輸咗，佢呼籲黨員唔好氣餒，放眼9月嘅大選，爭取好成績。
不過事實上，社民黨今次敗選對黨嘅打擊深遠，因為呢嗰涵蓋科隆同杜塞爾多夫等大城市同埋魯爾工業區，有成一千八百萬人口，係德國人口最多嘅州份，佔咗全國四分一人。 而呢嗰州過去數十年唔止係社民黨傳統票倉，重係舒爾茨嘅家鄉，今次選舉係9月大選前最後一場地方選舉。響前兩次地方選舉社民黨已經連番受挫，痛失沙亞同舒勒斯維－荷斯泰因州嘅社民黨來講可謂不容有失，但係結果就差強人意。響距離大選只有幾個月時間，連傳統根據地都保唔住，嚴重打擊社民黨選情，外界相信社民黨失去北萊茵－西法倫州之後，舒爾茨好可能會改變大選部署，嘗試力挽狂瀾。
至於尋求第三度連任嘅默克爾帶領基民盟再下一城，成為北萊茵－西法倫州嘅最大黨，就為9月大選打咗強心針。
第17屆日本參議院議員通常選舉

第17屆日本參議院議員通常選舉喺1995年7月23號舉行。

內閣
村山內閣。

選舉舉行
1995年7月23號。

選舉人數
126人。
地方選區：76人。
全國選區：50人。

選舉制度
地方選區
小選區制
兩人選區：24人。
中選區制
四人選區：18人。
六人選區：4人。
八人選區：1人。
全國選區
開放名單嘅比例代表制：50人。
唔記名投票
選舉資格：夠廿歲嘅男女先可以投票。
選民人數：96,759,025。

投票率
選區：44.50%。
比例代表：44.52%。

第一次參選就贏咗
有「※」曾經係眾議院議員。
自由民主黨
岩井國臣
海老原義彥
大野明※
金田勝年
景山俊太郎
釜本邦茂
龜穀博昭
北岡秀二
鴻池祥肇※
小山孝雄
鹽崎恭久※
鈴木政二
武見敬三
穀川秀善
中島真人
中原爽
長峯基
橋本聖子
林芳正
保阪三藏
松村龍二
山本一太
依田智治
新進黨
阿曾田清
石田美榮※
今泉昭
岩瀬良三
魚住裕一郎
海野義孝
大森禮子
小川勝也
加藤修一
小林元
小山峰男
菅川健二
鈴木正孝
田浦直
但馬久美
高野博師
高橋令則
戶田邦司
友部達夫
長谷川道郎
畑恵
平田健二
福本潤一
益田洋介
松あきら
水島裕
山崎力
山本保
和田洋子
渡邊孝男
日本社會黨
朝日俊弘
伊藤基隆
齋藤勁
前川忠夫
日本共產黨
阿部幸代
緒方靖夫
笠井亮
須藤美也子
筆阪秀世
山下芳生
先驅新黨
奥村展三
水野誠一
民主改革連合
國井正幸
第二院俱樂部
佐藤道夫
獨立人士
阿部正俊
市川一朗
末廣まきこ
田村公平
常田享詳
照屋寛德
馳浩
平田耕一
三浦一水
第17屆烏茲別克國會選舉

第17屆烏茲別克國會選舉喺2014年12月21號舉行，而第二輪選舉就同省、區議會喺2015年1月4號一齊舉行。
結果係烏茲別克自由民主黨仍然係國會最大黨，喺一百三十五席直選入面攞到五十二席。

制度
呢場選舉係用兩輪選舉制嚟分席位，有十五席係要留畀烏茲別克生態運動黨。
第16屆菲律賓總統選舉

第16屆菲律賓總統選舉喺2016年5月9號舉行，菲律賓五千五百萬個合資格選民將會選出正、副總統，同埋一萬八千個國會議員、地方首長同議員等。

背景
由於菲律賓憲法規定總統係唔可以繼續做落去，所以阿基諾三世唔可以響今屆選舉再出嚟選；而響佢在任六年入面，菲律賓年均經濟增長有百分之六，響亞洲算係名列前茅。不過，由於國內貪污問題，宗教同武裝衝突係咁發生。而外交方面，不停咁同中國爭南海主權。而外界期望新任總統可以為菲律賓帶嚟新景象。

杜特地
七十一歲，有華人血統嘅杜特地，佢揚言如果贏出，會響半年入面，消滅嗮所有貪污案。杜特地重申佢對毒品、罪犯絕對唔會手軟。
朝著總統寶座出發嘅達沃市長杜特地，響選舉前最後一場造勢大會就響首都馬尼拉總統就職禮嘅場地到搞，吸引咗超過三十萬人嚟。

達沃市長政策
而佢一直做咗達沃市長前後超過廿二年，一直以鐵腕手法嚟打擊犯罪，號稱將達沃打造成菲律賓最安全嘅城市。

菲律賓特朗普
之所以有菲律賓特朗普嘅花名，係因為佢曾經用姦殺案死者嚟講笑、又鬧過教宗方濟各，又話如果議員彈劾佢，佢會關咗國會佢，但係始終都減唔到佢受歡迎嘅程度。
分析又話菲律賓選民，大多數無時間研究候選人嘅政見，所以自身魅力會成為關鍵，杜特地以「滅罪硬漢」形象而唔係傳統政治家嘅形象而深入民心。不過，民意調查未必一定準，有唔少人會臨場發揮、會考慮教會嘅取態之類嘅因素，所以民意調查贏出到最後唔一定贏硬。

南海主權爭議
響民意調查入面領先嘅候選人杜特地響拉票活動話，如果佢做到總統，肯同中國就南海主權爭議展開雙邊對話，尋求化解爭議，又話對同北京合作開發當地能源持開放態度。但杜特地同時強調，佢會捍衛菲律賓響南海嘅領土主張。
但係杜特地之前曾經話過，佢會透過菲律賓同西方國家嘅同盟關係，迫使中國接受菲律賓響南海爭議嘅立場，又話會親自揸水上電單車到同北京有主權紛爭嘅島嚟宣示菲律賓嘅主權。
杜特地響南海爭議立場入面同就嚟卸任嘅阿基諾三世有好大唔同。菲律賓響2014年向國際常設仲裁法院提出南海主權爭議官司，預計法庭最快響2016年5月作出裁決，而中國早就已經講明唔會接受裁決結果，不過有分析話，響今次選舉入面除咗杜特地，其餘候選人都冇明確講明點樣處理南海爭議，加上外交政策向來都唔係菲律賓選舉嘅政治主軸，所以南海主權糾紛對大選結果係冇咩影響。

政治獻金醜聞
響選舉之前被揭發懷疑佢利用私人帳戶，秘密收受大約四百二十萬美元嘅政治獻金，超出佢申報金額嘅十倍。佢最初死口唔認，但後嚟又改口話係有，而呢筆錢係由市民同記者響佢兩年前嘅生日存入，佢話噉樣只能夠證明佢識咗啲有錢朋友。

小馬可斯
已故前總統獨裁者馬可斯家族就成為選舉焦點之一。佢個仔小馬可斯係副總統熱門人選，而家五十八歲嘅小馬可斯響冇受過佢老豆獨裁統治嘅年輕階層入面，好受歡迎；所以外界關注小馬可斯，可唔可以贏出選舉，重新返去佢細細個長大嘅地方——總統府。

家族選舉
而前第一夫人艾美黛就響冇對手之下，繼續做眾議員，佢個女亦爭取繼續做伊羅戈省長。

格雷絲波同羅哈斯
阿基諾三世曾經叫過格雷絲波同羅哈斯棄保整合，嚟阻止杜特地贏出，但係兩個都唔肯退選。

過程
選舉當日，全國有成萬個票站都出現咗唔少問題選票，同電子計票機失靈之類嘅情況；所以投票原定響下晝五點結束，但係部分票站要延長開放時間，而初步選舉結果，最快都要星期二凌晨先可以陸續出爐。
即將卸任嘅總統阿基諾三世，響打拉省等咗半個鐘，先可以入到去投票。佢用咗成十五分鐘先填好嗮啲選票。
而菲律賓大選五個總統候選人，到先後去票站投票，包括前內政部長羅哈斯同響民調入面排第二嘅女參議員格雷絲波；至於大熱門有「菲律賓特朗普」嘅達沃市長杜特地，就係最遲去投票嘅總統候選人。
第17屆日本眾議院議員總選舉

第17屆日本眾議院議員總選舉喺1930年2月20號舉行。
呢次選舉嘅議題係關於濱口內閣嘅經濟政策、教育政策、外交政策、軍事政策（皇姑屯事件）同埋裁軍等問題。

內閣
濱口內閣。

解散
1930年1月21號。

選舉舉行
1930年2月20號。

選舉人數
466人。

選舉制度
中選區制。
選舉資格：夠廿五歲嘅男性先可以投票。
選民人數：12,812,895。

贏出名單
立憲民政黨 立憲政友會 國民同志會 無産政黨 革新黨 諸派 獨立人士
*表示喺選區入面冇投票。
章綜

章綜（1929年5月16號—2019年8月27號）係中華人民共和國物理學家，做過中國科學院物理研究所研究員。

生平
1929年5月16號於江蘇宜興出世。1948年考入國立中央大學理學院物理系學習。1952年7月畢業於南京大學物理系。1980年當選為中國科學院學部委員（院士）。中國科學院物理研究所研究員，曾經擔任該所嘅副所長，中國科學院數學物理學部主任。
20世紀60年代先後喺蘇聯科學院半導體研究所同中國科學院物理研究所從事軟磁鐵氧體的研究。70年代完成幾項特殊用途嘅小型接收天線嘅任務。80年代主要從事科研管理工作，同時擔任中法合作喺中國建造三台中子散射譜儀嘅中方負責人。
到2019年8月27號，章綜因病醫治無效喺北京逝世，享年90歲。
章建國

章建國（英文：Francis Cheung，1931年—2016年），加拿大已故華裔商人。2016年6月18號，佢喺多倫多病逝，享年85歲。

創立加拿大中文電視
佢喺1982年移民加拿大之後，發現當地好多長者喺屋企百無聊賴，於是就決意創立中文電視。為達到目標，佢成立華人顧問團（當時伍卓生亦係成員之一），又聯絡唔同嘅人，最終得到律師公會會長同埋一啲聯邦國會議員支持，最終喺在1984年獲得加拿大政府發牌嘅「專線中文電視」全國獨家播放權，創立加拿大中文電視，成為北美首個全國有線中文電視台。
不過，佢當年英文其實唔係咁好，爭取牌照嘅奔走過程好多時候都要自己個女章小蕙從旁協助。開台嘅時候資源亦好少，直到中國同英國就主權移交問題嘅談判，引發香港人移民潮，加拿大中文電視就幫助一啲著名藝人移民過去，之後發展先開始順利。

家庭
佢有三個仔三個女，其中比較出名嘅包括長女章小蕙同埋章宇昂。
章景恆

章景恆（英文：Tristan Cheung，原名章延澤，1992年9月28號—）係香港無綫電視基本藝人合約男藝員，2011年無綫電視藝員訓練班第25期學員，畢業後加入處境劇《愛·回家》飾演餐廳伙記「小吉」一角。佢喺荃灣天主教小學同埋荃灣聖芳濟中學度畢業。
章節

章節（粵拼：zoeng1 zit3 | 英文：chapter）係指一本書（或者第啲出版物）當中自成一段嘅部份，通常有返咁上下長。
章志文

章志文（英文：Albert Cheung，1978年12月3號—）係香港無綫電視前藝員，2000年第13期無綫電視藝員訓練班畢業而入行，2022年3月份離巢，準備7月份冚家移民加拿大。老婆係陳念君，兩人都係基督徒。
章母

章母（粵拼：zoeng1 mou5；中古漢語拼音：cjang），係中古漢語聲母，屬齒音中嘅正齒音，屬章組，係全清聲母。喺後世佢同莊母合併，成爲照母，因爲喺韻圖三等，所以叫做照三（ziu3 saam1）。

擬音
學界一致擬爲/t͡ɕ/。

上古來源
喺上古音研究，有個定論叫照三歸知，意思係話章母來源自知組（端組），係個類似/t/嘅音。

喺粵語嘅演變
章母喺現代粵語演變成z，聲調喺陰聲調。
下面係一啲例字嘅古今音對比，第一欄例字，第二欄中古音（切韻），第三欄現代粵音：
調返轉頭，現代粵語中嘅z聲母來源自中古音嘅知、澄、從、章、莊、精、俟、邪、崇九母。
對於可以區分平捲脷嘅粵語，章母屬捲脷音，如吳川話，章母發[t͡s]；梧州話，章母發[t͡ɕ]。成個粵語，平捲分法係濟南型。

喺吳語嘅演變
喺吳語章母歸入精母，讀ts。

喺普通話嘅演變
喺普通話，章母捲脷，讀zh。

喺日文嘅演變
無論吳音漢音，都讀さ行。

喺韓文嘅演變
同粵語一樣，讀ㅈ。

喺越南文嘅演變
讀ch，派陰聲調。
章立衡

章立衡（粵拼：zoeng1 lap6 hang4；英文：Jeremiah Zhang；1986年4月21號—）係一個響美國出世嘅臺灣男歌手同演員，原名劉子千（粵拼：lau4 zi2 cin1；英文：Jeremy Liu）。佢阿爸係臺灣唱作人劉家昌，阿媽係臺灣女藝員甄珍。
紅磡南道

紅磡南道（英文：Hung Hom South Road），係香港九龍紅磡嘅一條馬路，由機利士南路開始，去到紅鸞道同船景街路口。
紅磡公共圖書館

紅磡公共圖書館（英文：Hung Hom Public Library）係香港一間公共圖書館，喺紅磡馬頭圍道11號紅磡市政大廈六樓。
紅磡市政大廈

紅磡市政大廈（粵拼：hung4 ham3 si5 zing3 daai6 haa6；英文：Hung Hom Municipal Services Building）係香港九龍紅磡一座多用途嘅市政建築，嚮馬頭圍道11號，畀區內市民有一啲文娛康樂設施，1996年4月15號啟用。
第一層有紅磡街市，第二層係紅磡街市熟食中心，三至五樓係紅磡市政大廈體育館，而六樓就係紅磡公共圖書館。
紅磡

紅磡（Hung Hom或者Hunghom）係香港九龍半島嘅舊區，如果用紅磡三約嘅廣義範圍就包埋紅磡灣、黃埔、大環、鶴園、老龍坑同埋土瓜灣。行政上來睇，大部份嘅地方都喺九龍城區內，但亦都有少部份好似香港理工大學、香港體育館同埋香港海底隧道九龍入口喺油尖旺區。
家下呢區多數係住宅樓，公共屋邨同私人屋苑。不過舊時紅磡有工業好似黃埔船塢、商業、但隨住舊區重建，以及紅磡灣大規模填海，連紅磡碼頭亦都要搬，而家黃埔亦都包括喺紅磡區內，呢區差唔多係純住宅區。新填海地有私人屋苑半島豪庭、海灣軒、香港理工大學學生宿舍等等。
另外紅磡亦係殯儀行業嘅集中地，喺暢行道、暢通道同溫思勞街一帶，有三間大嘅殯儀館同埋九龍公眾殮房，加埋附近啲整花牌嘅花店、棺材舖、私人骨灰龕（樓上舖）同其他殯儀行業舖頭，附近嘅酒樓亦常年供應解穢酒套餐，喺呢區嘅一大特色。
呢區有條海濱長廊可以由海逸豪園經紅磡碼頭行到尖沙嘴，而車亦可以用紅磡繞道短時間直出尖沙嘴。

史
紅磡係大環同紅磡灣組成，最初只有大灣（大環）笪地。1884年開始，香港政府就開始喺紅磡灣填海，當時重未叫紅磡。1909年，當時有建築工人打一口井時，發現湧出來嘅井水係硃紅色。有風水專家歸咎於動土傷咗龍脈，流出龍血。另一方面，井水化驗結果顯示，咁紅係因為有硫化鐵同汞化物。無論點都好，因為紅色嘅井水，呢處就叫紅磡。
紅磡學生宿舍

紅磡學生宿舍（英文：Hung Hom Student Halls of Residence）係香港理工大學一棟學生宿舍，喺九龍紅磡紅磡灣紅荔道1號，2002年起好。宿舍高22層，分9個堂，住咗3,000個學生。
紅磡市政大廈體育館

紅磡市政大廈體育館，香港室內體育館之一，喺九龍紅磡馬頭圍道十一號紅磡市政大廈三到五樓，英文叫Hung Hom Municipal Services Building Sports Centre。行政上歸九龍城區。設施有籃球場、排球場、羽毛球場、壁球場、乒乓球檯、活動室、舞蹈室、兒童遊戲室。一九九六年四月十五號開張，歸康樂及文化事務署管。

名
香港其他喺市政大廈入面嘅室內體育館，都用「地方名+體育館」嘅方式命名，但係皆因「紅磡體育館」呢個名已經係紅磡站隔籬嘅香港體育館嘅常用稱呼，為咗唔好引起混淆，呢度就叫做「紅磡市政大廈體育館」。

設施
多用途主場一個，可以做羽毛球場八個、或籃球場兩個、或排球場兩個。
舞蹈室一間，面積一百零九平方米，有牆鏡、扶槓同音響設備
兒童遊戲室一間，面積九十平方米
活動室一間，面積一百零六平方米，有乒乓球檯兩張
壁球室兩間，面積各六十二平方米，可改做乒乓球室，或多用途活動室，有音響設備同地墊
乒乓球室一間
紅磡市立殯儀館

紅磡市立殯儀館（英文：Hung Hom Public Funeral Parlour）係香港主要嘅殯儀館之一，位於九龍紅磡暢行道6號，政府成立嗰陣定位做香港唯一嘅公眾殯儀館。由於殯儀館使用率偏低，2002年開始招標畀私營公司經營，每次為期五年，係香港唯一由食物環境衞生署招標經營嘅殯儀館，2002年到而家曾經由四間公司營運，用過四個唔同嘅殯儀館名。2017年3月31號福澤殯儀館嘅營運權屆滿之後，政府為殯儀館進行為期一年嘅維修工程，2018年重新公開招標，由東華三院投得由2018年11月起共5年嘅營運權，並命名做「寰宇殯儀館」，2019年3月正式啟用。

歷史
「市政局紅磡公眾殯儀廳」喺1978年啟用；1983年改名做「紅磡市立殯儀舘」，設有三個禮堂並免費畀死者家屬用來做「惜別亭」。後來政府鑑於使用率偏低，改為公開招標形式外判畀私營機構經營，並規定中標者需要為清貧家庭提供廉價殯儀服務，終於喺2002年由永恆殯儀有限公司以2000萬元投得首個經營權，並正式改名做「永恆殯儀舘」，之後再幾度易手，分別喺2007年改名做「世盛殯儀館」，同喺2012年改名做「福澤殯儀館」，2019年再改名做「寰宇殯儀館」。
總統制

總統制係種共和制政體，由總統做政府首長兼國家元首，有比較大嘅實權。美國係典型總統制嘅國。
總統與歌神

《總統與歌神》（Elvis & Nixon）係一部2016年美國喜劇電影，由Liza Johnson做導演。主演係奇雲史柏西、米高沙朗，分別飾演理察尼克遜總統、貓王皮禮士利。
總統萬歲

總統萬歲（英文：Tropico），又譯海島大亨、天堂島，係隻電腦遊戲，內容係模擬做一個海島國嘅總統，負責管好個島，包括農業、貿易、工業、觀光同交通等。
總苞葶藶

總苞葶藶（學名：Draba involucrata）係十字花科葶藶屬下嘅一個種。
總統

總統係大部份共和國嘅元首；行唔同政制嘅國家，總統嘅職責同權力會有唔同。
響總統制國家，總統兼任政府首腦，甚至可以搞獨裁，例如美國、印尼、菲律賓、埃及同拉丁美洲唔少國家。
響議會制國家，總統只係象徵性職位，有實權嘅係總理，例如德國、意大利、印度、新加坡、以色列等。
響半總統制國家，都有總統同埋總理，兩個都有實權，但通常總統嘅權力會大過總理，例如法國、俄羅斯、韓國、中華民國等。
呢篇總統係政治類嘅楔位文章，未完成；麻煩你幫手加下料，充實佢。
總章

總章係大唐皇帝李治嘅年號，相當於公元668年到670年，前後總共3年。
總結

總結（conclusion）係指一本書或者第啲出版物當中最尾嘅一個段落，用嚟大致噉講返成本出版物入面嘅主要諗頭。
美田路休憩處

美田路休憩處，香港公園之一，遊樂場之一，喺大圍，夾響美田路、美輝街同香粉寮街之間，遠啲有城門河、美田邨、美林邨同大圍新村，英文叫Mei Tin Road Sitting-out Area。行政上歸沙田區。約一千一百平方米，設施有太極園、長者健體設施兩套、兒童遊樂場寵物共享公園，以及狗糞收集箱，並有長椅、蔭棚。公園全日開放。二〇一七年完工，歸康樂及文化事務署管。
美狄亞

美狄亞係希臘神話入面嘅女巫，係島國科爾喀斯嘅公主。
美瑾霍絲

美瑾霍絲（英文：Megan Fox，1986年5月16號—），係美國電影女演員，憑住演出2007年電影《變形金剛》而出名。
美濃市

美濃市（粵拼：mei5 nong4 si5；日文：美濃市(Minoshi)）係日本岐阜縣一個市，人口2萬。
美濃國

美濃國係古代日本嘅一個令制國，屬東山道地區，位置約莫係家下岐阜縣南部。
美濃部直彥

美濃部直彥（1965年7月12號—）係日本足球員，司職後衞，效力過大阪飛腳，及京都不死鳥。
美獅美高梅

美獅美高梅（粵拼：mei5 si1 mei5 gou1 mui4；葡文／英文：MGM Cotai），係位於澳門路氹城嘅一座酒店連賭場建築，响2018年2月13號開幕。
呢個架步用咗港幣二百六十億整成，佔地四百萬平方呎，外觀設計得好似堆疊起嚟嘅珠寶盒，部件之間有位通窿，門口擺咗件高十一米重三十八噸嘅獅子雕塑，貼滿金箔。

設施
酒店大樓有兩座，高30層至36層，家陣有1,418間客房，檔次為五星級。
响2021年12月31號時，美獅美高梅娛樂場（英文／葡文：Casino MGM Cotai）嘅樓面面積約為27,696平方米，有839架老虎機及263張賭枱。
美高梅劇院（英文：MGM Theater）係亞洲首個多元化動感劇院，可以容納二千個觀眾，啲座椅有多過10種變化形態，LED顯示屏嘅面積為九百平方米——像素為冠絶於所有劇院嘅二千八百萬，亦設駐場表演。「視博廣場」係個無柱式結構，會因應時間、天氣及客人舉動而改變氣氛，又裝咗地球上最大嘅室內固定LED屏幕，會展示數碼藝術作品，重設有世界上最大嘅室內藝術花園「自然之藝」，所種植物超過十萬棵，品種唔止二千（包括二百多種蘭花），有大把係澳門及香港嘅原生品種。「美獅美高梅藝術收藏」展示逾三百件古今亞洲藝術品。呢座嘢嘅會議場地有二千八百七十平方米。

意外
喺地盤度，响2014年12月16號黃昏，有一大堆鐵片由高處下跌，𢱕傷咗兩個大陸男紥鐵工人——其中一個38歲，姓崔，個頭重傷；另外嗰個26歲，姓黃，整親膊頭及腳——均由救傷車車咗去醫院。
响2015年3月6號朝早10點，喺地盤度，由於斷咗吊鏈，一個由天秤吊住嘅水泥泵，傾側下墜，擊中咗個54歲趙姓內地男工。佢頭部重創，小腿亦骨折，被送到醫院搶救，延至中午不治。
地盤當中有架吊船，似乎由於機械失靈而翻側，令上面嘅兩個抹玻璃工人受傷入院——其中一個跌咗落街，傷及左額同左膝，清醒程度下降；另外嗰個左手擦傷。事發日子為2015年3月5號。
有個35歲男外勞，响2016年5月5號喺地盤裏面，唔小心跌咗落去個地坑度，傷及右胸。消防員到場救起咗佢，再送去醫院。
消防員响2018年5月21號晏晝4點左右接報出動，跟住喺酒店二樓救咗個69歲嘅酒店男職員去醫院；佢當時下頷出血，唔係完全清醒，似乎係人連梯架墮地所致。
大概响2019年6月8號上晝11點40分，地盤貨倉之內有油漆着火出煙，看更於是用水撲熄，之後嚟到嘅消防員亦射水冷卻；推斷係高温引起嘅油漆自燃。

罪案
有個換錢黨一共4人，响2021年12月6號，喺間酒店房道起咗爭執，到咗朝早大約10點半鐘時，當中39歲姓秦嘅男人，用切肉刀斬親1個男嘅條頸，受咗刀傷嘅重有其餘1男1女嘅手；3個均被送醫。佢哋統統都係大陸人；3個傷者年齡介乎18至36。
喺美獅美高梅9樓某間房入面，33歲嘅黑龍江男人趙玉龍，响2022年5月5號同2022年5月6號，先後劫殺換錢黨同高鐘妹；2個女人均死於勒頸。佢哋嘅屍體响2022年5月7號於房間被酒店職員發現時，均全身赤裸，而現場被清理過，證件同財物都揾唔到。凶手响2022年5月17號，喺湖南懷化市落網。
瘋劫

《 瘋劫 》（The Secret），係1979年由許鞍華第一部導演嘅粵語劇情片。陳韻文編劇，鍾志文攝影，余燦峰剪接，羅開睦監製，李玉蘭製片，比高出品。由萬梓良、趙雅芝、李海淑、張艾嘉主演。片長八十分鐘。票房收入二百一十幾萬，當年華語電影中賣座排第十六。

故仔
故仔改編自1970年轟動一時嘅「龍虎山雙屍案」：西醫阮士卓（萬梓良）同未婚妻李紈（趙雅芝）喺山上俾人虐待同殺死。警方一度將疑兇鎖定為隱居林間嘅精神病人大傻。事後班街坊成日覺得佢喺住處一帶陰魂未散，經好友阿明（張艾嘉）連番追查，至逐步摸索出內情。

評論
影片結合奇情同寫實，佈局撲朔迷離。敘事時序全以個人意識而非物理時間邏輯帶動，睇到編導嘅風格。但當觀眾揭開電影嘅懸疑故事外殼，會發現佢內裏亦有作者對「人物心理空間」嘅探究、對世情嘅關懷。用西環舊樓陰暗侷促同乾淨光猛嘅醫院等現代空間做對比，將新舊文化嘅「參差磨擦同人物間不穩定嘅感情暗生連繫」。其中深厚人文精神上程度遠超同期嘅類型片。
瘋狂夏水禮2017

《瘋狂夏水禮2017》（英文：Amazing Summer Splash）係香港電視廣播有限公司製作嘅遊戲節目，由林曉峰、林盛斌主持。節目請咗兩批歌手藝員分別去佛山同惠州玩水上遊戲。節目由2017年7月29號到8月19號逢禮拜六晚20:30－21:30喺翡翠台播。
瘋狂大老千

瘋狂大老千（英文名：Crazy Crooks）係1980年上映嘅愛情喜劇港產片，由麥嘉執導、監製及主演。
呢套戲喺1980年2月14號至27號上映嗰陣，總共收咗三百一十二萬幾港紙票房。
瘋狂賽車

盛大瘋狂賽車之激鬥賽車(crazykart)係由盛大網路推出嘅一款多人連線賽車遊戲。是一款抄襲"跑跑卡丁車"的作品。

香港版
盛大瘋狂賽車之激鬥賽車由匯創紀(香港)有限公司，Centurysoft International Limited代理，o係2007年6月18日正式封測，同年7月3日夜晚開放香港伺服器，進行公測。有好多款o既遊戲賽道﹑道具或者競速的選擇，同埋電視廣告宣傳都是吸引玩家的原因。另外，呢個game系統要求比較低電腦設備，對d電腦硬件唔夠o既玩家有著數。
在遊戲中，玩家能夠參與競速賽事，利用漂移技術跑贏對手；也可以在道具賽事中使用道具攻擊對手，從而突破紀錄，獲取勝利。
之後o係2007年11月29日，盛大瘋狂賽車之激鬥賽車發佈《下一站香港》版本，仲將個名改做盛大瘋狂賽車之下一站香港，更加arm香港﹑澳門玩家o既需要。

個人道具
比賽方式:1-8人進行比賽
o係賽道上每一個o既賽車手，都是您o既敵人，絕對冇對手會保護您，要好好利用道具保護自己，攻擊其他車手。

個人競賽
比賽方式:1-8人進行比賽
只係靠技術對決的賽制，比賽期間唔會有道具水晶比車手攞到道具，意志就係好重要o既取勝因素。

團隊道具
比賽方式:2隊隊員數均等才可開始
分開兩隊比賽，一定要o係人數均等o既情況之下先至可以開始比賽。只要攞到冠軍o既車手屬於隊伍入面o既成員，就o個隊勝出。

團隊競賽
比賽方式:2隊隊員數均等才可開始
同樣只係靠技術對決的賽制，但係有左隊友勝算就會大大提升。用隊伍排名分數總和做勝負的判決，如果兩隊分數相同，就由第一名o既隊伍判為勝利。
計法(CP): 斷線者將不會為隊伍取得任何分數。 
第一(10)、第二(8)、第三(6)、第四(5)、第五(4)、第六(3)、第七(2)、第八(1)

變形金剛系列
救護車
760點
爵士
760點
鐵皮
760點
大黃蜂
1140點
經典大黃蜂
680點
路障
1140點
擎天柱GT
1140點
Optimus Prime
650點
(必須備有能量塊方可使用本變形金剛車輛。)
MixMaster
500點
(必須備有能量塊方可使用本變形金剛車輛。)
Arcee
520點
(必須備有能量塊方可使用本變形金剛車輛。)

瘋狂賽車產品
新版《盛匯卡 680點》
售價：HK$68
售賣地點：7-Eleven、OK便利店、各大電腦遊戲店
隨包裝附送「680點盛匯專用點數」
新版《盛匯卡 380點》
售價：HK$38
售賣地點：7-Eleven、OK便利店、各大電腦遊戲店
隨包裝附送「380點盛匯專用點數」
限量發售《環遊港九》新手包
售價：HK$28
售賣地點：7-Eleven、OK便利店、各大電腦遊戲店
1. 隨包裝附送遊戲安裝光碟、新手指南
2. 隨包裝附送虛擬道具《越野四驅車、道具切換卡(24次)》
3. 隨包裝附送《NOD32 防毒軟件完全版(90天)》
盛匯卡 680點
售價：HK$68
售賣地點：7-Eleven、OK便利店、各大電腦遊戲店
隨包裝附送「680點盛匯專用點數」
舊版盛匯卡的使用限期已延長至 2009 年 1 月 1 日。
盛匯卡 380點
售價：HK$38
售賣地點：7-Eleven、OK便利店、各大電腦遊戲店
隨包裝附送「380點盛匯專用點數」
舊版盛匯卡的使用限期已延長至 2009 年 1 月 1 日。
限量發售《我要衝線》高手版
售價：HK$98
售賣地點：各大電腦遊戲店
1. 隨包裝附送遊戲安裝光碟、操作說明書 
2. 隨包裝附送虛擬道具《甲殼蟲、機械人叮叮角色 7天、後視鏡(40次)》 
3. 盛匯點數380點
限量發售《頭文字「激」！》新手版
售價：HK$28
售賣地點：各大電腦遊戲店
1. 隨包裝附送遊戲安裝光碟、操作說明書 
2. 隨包裝附送虛擬道具《緊張的海盜掛旗、後視鏡20次、小喇叭10次》 
3. 隨機虛擬禮物一份《角色納娜 7天 / 海盜船 / 甜心號》
使用限期已延長至 2010 年 1 月 1 日。
OK獨賣《高智慧方程式》新手版
售價：HK$18
售賣地點：各大 OK便利店
1. 隨包裝附送遊戲安裝光碟、操作說明書 
2. 隨包裝附送虛擬道具《OK尾掛》 
3. 隨機虛擬禮物一份《角色納娜 7天 / 海盜船 / 甜心號 / 後視鏡20次 / 小喇叭10次》
使用限期已延長至 2010 年 1 月 1 日。
7-11獨賣《四驅小子》新手版
售價：HK$18
售賣地點：各大 7-Eleven
1. 隨包裝附送遊戲安裝光碟、操作說明書 
2. 隨包裝附送虛擬道具《7-11尾掛》 
3. 隨機虛擬禮物一份《角色納娜 7天 / 海盜船 / 甜心號 / 後視鏡20次 / 小喇叭10次》
使用限期已延長至 2010 年 1 月 1 日。

一般玩家嘅誤解
有不少玩家誤解此遊戲是由匯創紀(香港)有限公司，Centurysoft International Limited，簡稱CSOFT開發，並認為CSOFT擁有此遊戲所有決策權，但實際上的是此遊戲由盛大網路開發，而CSOFT只是在香港及澳門別行政區擁有獨家運營及經銷權，即是代理，因此CSOFT在此遊戲上只有很少控制權。
例如決定商店街中虛擬車輛及道具價錢方面，CSOFT只能夠將玩家意見匯報至盛大網路，再由盛大網路決定虛擬車輛及道具價錢，價錢並非由CSOFT決定，原因是CSOFT只是港澳地區的代理。
除了有玩家誤以為CSOFT開發此遊戲之外，還有不少玩家以為Game Manager，簡稱GM，能完全控制遊戲的運作。事實上GM的職務只是負責匯報玩家意見，以及舉辦遊戲活動，不能設計新遊戲賽道及新虛擬車輛和道具。
瘀斑

瘀斑（英文：Bruise），又叫瘀血（英文：Ecchymosis），係指直徑10毫米以上嘅皮下出血點。
瘋狂紳士幫

《瘋狂紳士幫》（英文：The Gentlemen）係套2020年上畫嘅美國電影，由馬修麥康納希、曉格蘭特、亨利高定、米雪道格莉、查理亨南主演，佳烈治執導。
瘋狂的外星人

《瘋狂的外星人》係2019年上映嘅中國科幻喜劇劇情電影，改編自劉慈欣小說《鄉村教師》、由寧浩執導，黃渤、沈騰、Tom Pelphrey、Matthew Morrison領銜主演、徐崢特別出演。
瘋狂的石頭

《瘋狂的石頭》（原名《賊中賊》，簡化字：《疯狂的石头》，粵語解「癲嘅石頭」）係中華人民共和國一齣電影，2006年6月30號喺上海電影節做首映。呢齣電影係香港藝人劉德華投資嘅「亞洲新星導」計劃入面唯一一部中國大陸影視作品。由郭濤、劉剛、連晉、徐崢、羅蘭等演出。
職業特工隊：叛逆帝國

《職業特工隊：叛逆帝國》（英文：Mission: Impossible – Rogue Nation）係套喺2015年上畫嘅美國動作片，基斯杜化麥哥利執導，湯告魯斯主演，係《職業特工隊》系列嘅第五套戲。
職業生涯

職業生涯（Career）係一個人學習同工作嘅歷程。記載呢啲歷程嘅文件就係履歷。
職業特工隊

《職業特工隊》（英文：Mission: Impossible）係套喺1996年上畫嘅美國動作片，白賴仁狄龐馬執導，湯告魯斯主演。
職業特工隊：死亡清算上集

《職業特工隊：死亡清算上集》（英文：Mission: Impossible – Dead Reckoning  Part One）係2023年上畫嘅美國電影，由湯告魯斯、希莉艾維、榮雷姆斯、西蒙柏奇、莉碧嘉費格遜、雲妮莎卻比、伊沙摩路斯、寶姬曼迪芙、瑪麗艾娜嘉里加、亨利燦尼、舒亞域咸、格力泰臣戴維斯、費迪克舒密特、查理斯柏奈爾主演，基斯杜化麥哥利執導。接續會有《職業特工隊：死亡清算下集》。
職業示威

職業示威係指一啲由政府或者唔同組織請嘅示威者，喺全球好多地方都有呢種說法或者做法，但一直都有好大爭議性。
作出呢啲指控嘅目的，可以係為咗降低示威喺群眾眼中嘅合法性，製造反對者只係少眾嘅假像。

美國
喺2011年佔領華爾街運動高峰期間，霍士電視台曾經聲稱運動喺某程度上由社區組織ACORN（Association of Community Organizations for Reform Now）推動，而呢個組織曾經出錢畀無家者參加遊行。
另外，喺2016年美國總統選舉，當勞侵當選之後，美國一度出現一啲反當勞侵嘅大規模示威，當時當勞侵亦形容部分人係「職業示威者」。

埃及
喺2011年埃及革命期間，埃及國家電視台就曾經散播訊息，指控「外國勢力」僱用反對者組織抗議反對總統穆巴拉克。到穆斯林兄弟會掌權之後，人權觀察就報導指穆斯林兄弟會同樣指控佢哋嘅反對者收咗反對派領袖嘅錢。

香港
内文：職業示威 (香港)
喺香港，親北京派同民主派都不時會對對方作出呢啲指控，而親北京派就經常指控親民主派嘅人收咗「外國勢力」嘅錢先至出嚟示威。
職業特工隊3

《職業特工隊3》（英文：Mission: Impossible III）係套喺2006年上畫嘅美國動作片，J·J·艾布斯執導，湯告魯斯主演。
職業特工隊：鬼影約章

《職業特工隊：鬼影約章》（英文：Mission: Impossible – Ghost Protocol）係套喺2011年上畫嘅美國動作片，畢貝特執導，湯告魯斯主演，係《職業特工隊》系列嘅第四套戲。
職業特工隊2

《職業特工隊2》（英文：Mission: Impossible 2）係套喺2000年上畫嘅美國動作片，吳宇森執導，湯告魯斯主演。
第1屆南越總統選舉

第1屆南越總統選舉喺1961年4月9號喺南越度舉行。
呢次選舉由吳廷琰以攞到89%嘅選票贏出。
第1屆塔吉克總統選舉

第1屆塔吉克總統選舉喺1991年11月24號舉行。
結果係塔吉克共產黨嘅納比耶夫以攞到56.9%嘅選票贏出。

制度
塔吉克法律規定，候選人要攞到50%以上，選舉結果先有效；如果第一輪投票入面有候選人攞到50%以上嘅選票，就立即贏出唔使搞第二輪選舉。
第1屆南越制憲會議選舉

第1屆南越制憲會議選舉喺1956年3月4號喺南越度舉行。呢次選舉有四百三十一人出嚟爭一百二十三席，結果係由五個親政府嘅政黨同十一個親政府嘅獨立人士贏出。
由於吳廷琰總統對反對黨強硬鎮壓防止越共滲透入嚟，所以呢次選舉冇反對黨嘅候選人。
第1屆南越參議院選舉

第1屆南越參議院選舉喺1967年9月2號喺南越度舉行。呢次選舉有四十八組名單出嚟參選，每個選民有六票（即係每人可以投六組），贏出組別可以攞到十席，最多只有六組贏出，而呢屆選舉投票率係83.8%。

結果
選民攞住一人六票嘅總投票數係21,884,602。
第1屆印尼立法機構選舉

第1屆印尼立法機構選舉喺1955年9月29號舉行。
第1屆南越國會選舉

第1屆南越國會選舉喺1959年8月30號喺越南共和國度舉行。呢次選舉親政府幾乎納晒所有議席，只係剩返兩席畀反對黨嚟攞。喺1959年選舉入面言論自由都比之前嘅選舉開放，但係吳廷琰政權仍然繼續喺選舉過程入面嚴格控制防止共產黨嚟搞搞震。

背景
北越建議選舉之前應該要搞協商會議傾吓。而1959年北越同南越正式談判，選舉舉行要唔記名投票同自由選舉，但係北越唔制。而吳廷琰就唔跟《日內瓦協議》第7條嚟搞呢場選舉，而美國就支持吳廷琰嘅做法。南越咁樣做好可能會搞到兩邊會即刻爆發內戰。
第1屆印尼制憲會議選舉

第1屆印尼制憲會議選舉喺1955年12月15號舉行。
第1屆奧斯卡金像獎

第1屆奧斯卡金像獎（1928年度）喺1929年5月16號喺美國加州舉行。

主要嘅獎
粗體表示攞到獎。
第1屆卡塔爾國會選舉

第1屆卡塔爾國會選舉估計喺2016年舉行。呢場選舉原本安排係2013年下旬舉行，但係被推遲到2016年先舉行，其後再推遲至2019年。

背景
呢場選舉原本安排係2013年下旬舉行，但係由於卡塔爾國王哈邁德·本·哈里發·阿薩尼傳位畀佢仔塔敏·本·哈邁德·阿薩尼，所以將卡塔爾諮詢會議嘅選舉向後推遲到2016先舉行，其後再推遲至2019年。

制度
根據2003年卡塔爾憲法公投入面通過嘅憲法，夠十八歲嘅男女都有投票權。
第1屆哈薩克總統選舉

第1屆哈薩克總統選舉喺1991年12月1號舉行。呢次選舉係哈薩克第一次直選總統。
納扎爾巴耶夫以攞到百分之九十八選票贏出呢場選舉。
老爺

老爺 (雜誌)：1970年代一本香港出版嘅鹹濕雜誌。
老派美食之必要

《老派美食之必要》（英文：A Hongkonger's Guide to Old-Fashion Food）係一套由好好制作製作嘅飲食節目，由洪韻騏、梁樂童、曾琸庭主持。節目由2023年11月6號到11月24號，禮拜一到五 20:30-21:00，喺香港奇妙電視有限公司嘅HOY TV首播。節目會介紹香港懷舊美食。